བྱིས་པའི་དུས་སུ།ནུབ་རེ་བཞིན་ནངས་མོར་གཤོག་པ་སྐྱེས་ཡོད་པར་རེ་བ་འཆིང་མྱོང་།ད་ལྟ་བསམ་ན།དེ་ནི་སྟོང་འདང་གི་ཕོར་ཁ་ནས་རྒྱ་མཚོ་དང་རི་རབ་ལེན་ལེན་འདོད་ཀྱི་འཆར་གཞི་བཞིན།རྫོགས་ལྡན་གྱི་རྨི་ལམ་དེ་འདྲའི་རིང་བོ་ཞིག་སུས་ཀྱང་བློས་ཐོངས་མི་སྲིད་སྙམ།ཁེར་ཧྲེང་གི་སྐབས་སུ།དེ་ལྟར་རང་སེམས་ལ་གཅུན་འདོམ་མི་འདོད་པར།གང་དུ་ཡན་ན་དེ་རུ་བདེན་ཁ་སྟེར་འདོད།མི་ཚོགས་ནི་འཕྲུལ་འཁོར་གྱིས་གཅོད་གཏུབ་བགྱི་བཞིན་པའི་རང་བྱུང་གི་ནགས་ཚལ་བཞིན།རྩ་བ་སྦོམ་པ་དང་བསྟུན་ནས་རྩེ་མོ་དང་ཡལ་གའང་ཇེ་མཁྲེག་ཇེ་ཐུང་དུ་འགྱུར་བཞིན་འདུགསྔོན་ཆད་བདག་གི་མིག་ཆུ་གཏོང་རོགས་དང་ཤོག་བྱ་གཏོང་རོགས་ཀྱི་སྙིང་ཉེ་ཚོའི་ངོ་གདོང་ཡང་།ཁཱ་ཧྥུ་ཁཱའི་ཁྲིམས་སྒོབཞིན་ལྐོག་གྱུར་གྱི་བང་རིམ་ཇེ་མཐུག་ལ་ཕྱིན་འདུགངས་བང་རིམ་རེ་རེའི་ཕག་ན་ཡང་སྙིང་ཅི་ཞིག་ཡོད་པར་སྔོག་བཤེར་བྱེད་ན་འདོད་ཀྱང་།རྣམ་ཤེས་ཀྱི་ལག་པ་སྟག་གཟིག་གི་ཁ་བར་དུ་ཤོར་བར་ཤིན་དུ་སྐྲག་གིང་རང་ཤིན་དུ་གླེན་པས་ཡིན་ནམ།ངས་གཡས་གཡོན་དང་མདུན་རྒྱབ་ལས་རང་གི་རྫི་བཞིན་པའི་རྐང་འོང་གི་ས་གཞི་འཇོང་འཇོང་ལ་ཅེར་ཏེ།སུ་མགྱོགས་ཇི་ལྟར་འགྲན་ཡང་དམིགས་ཡུལ་ལ་སླེབས་རྒྱུ་མེད་པའི་རྡོག་མགོ་གཉིས་པོར་མཚར་སྣང་གིས་དགོད་ཀྱིན་ཡོད།ཡང་ན།སྤྲང་བོ་ཚོས་ལག་ནང་དུ་འབབ་པའི་དུང་ཙེ་ལ་ལྟ་བ་ལས།སྟེར་མཁན་གྱི་མིག་མདངས་ལ་ལྟ་མི་སྲིད་པའི་རྒྱུ་མཚན་ལ་གཉིད་བཅག་ཟས་བརྗེད་ཀྱིས་མནོ་བསམ་གཏོང་བར་གོམས་བཞིན་ཡོད།ཉེ་འཁོར་གྱི་མི་དག་གིས་ང་རང་གླེན་རབས་གླེང་བཞིན་ཁྲེལ་དགོད་བྱེད་དུས།ཁོ་ཚོས་མིག་འོད་ལས་དགྲ་སྟ་དང་རྦབ་རྡོ་ཉིལ་འོང་།ཁོ་ཚོའི་ཁ་ཆུ་ལས་ཧབ་ཐོབ་ཀྱི་ཐག་ཞགས་དྲིལ་འོང་།